b'\n_START_ARTICLE_\nCitrona\n_START_SECTION_\nOpis\n_START_PARAGRAPH_\nCitrona je do 4 metre visok grm. Mlade veje so rde\xc4\x8dkaste do vijoli\xc4\x8daste, z velikimi listi, ki lahko dose\xc5\xbeejo tudi 20\xc2\xa0cm. Cvetovi rastejo v skupinah po tri do dvanajst in so zelo di\xc5\xa1e\xc4\x8di. V popku so rde\xc4\x8dkasti, a odprt cvet je popolnoma bel. Plodovi so svetlo rumeni, ovalni do skoraj okrogli, vzbo\xc4\x8deni pri peclju in o\xc5\xa1iljeni na nasprotnem koncu, od 20 do 30\xc2\xa0cm dolgi. Olupek je na zunanji strani mo\xc4\x8dno hrapav in izredno debel, saj predstavlja do 70\xc2\xa0% sade\xc5\xbea. \xc4\x8ce od\xc5\xa1tejemo \xc5\xa1e semena in mreno med krhlji, dobimo \xc4\x8diste u\xc5\xbeitne mase le 25-30\xc2\xa0% sade\xc5\xbea. Meso, ki je najve\xc4\x8dkrat suho, ima kisel, v\xc4\x8dasih pa celo sladek okus in zelo rahlo aromo. Lupinino olje je precej aromati\xc4\x8dno in prijetno.\n_START_SECTION_\nZemljepisna raz\xc5\xa1irjenost\n_START_PARAGRAPH_\nDomovina citrone je Azija, verjetno dana\xc5\xa1nji Butan, od koder pa je zelo zgodaj pri\xc5\xa1la v Evropo. Stari Rimljani so jo poznali kot asirsko ali medijsko jabolko, kar nam to\xc4\x8dno pove, po kateri poti je prispela v Sredozemlje. Sprva citrone niso uporabljali v prehrani, temve\xc4\x8d le kot pripomo\xc4\x8dek proti mr\xc4\x8desu, predvsem komarjem, zaradi mo\xc4\x8dnega vonja, ki odganja \xc5\xbeu\xc5\xbeelke. \xc5\xa0ele v zgodnjem drugem stoletju so za\xc4\x8deli v ta namen uporabljati le olupke, medtem ko je sad pre\xc5\xa1el v kuhinjo kot za\xc4\x8dimba. Nekje v tretjem stoletju so za\xc4\x8deli rastlino gojiti na Siciliji za pridobivanje soka in kandiranega sadja. Danes se rastlina goji od Sredozemlja do Indije in Indonezije, pa tudi v Avstraliji, Braziliji in ZDA. Samoniklo raste predvsem v raznih krajih Indije.\n_START_SECTION_\nUporaba in vrste\n_START_PARAGRAPH_\nCitrona se uporablja v \xc5\xbeivilski industriji za pripravo brezalkoholnih pija\xc4\x8d, njeno lupino pa tudi kandirajo. Veliko ve\xc4\x8d je predeluje zdravilska industrija za pridobivanje esence iz olupka, a ta esenca se rada zmotni in pu\xc5\xa1\xc4\x8da smolnate usedline. Zato jo po navadi zme\xc5\xa1ajo z esenco cedrine, ki je sicer manj \xc5\xbelahtna, a cenej\xc5\xa1a in bolj obstojna._NEWLINE_Ker se citrona ne uporablja kot sve\xc5\xbee sadje, se razne varietete pridobivajo bodisi s kri\xc5\xbeanjem kot s selekcijo samo glede na posamezno lastnost, ki je trenutno za\xc5\xbeelena na trgu. Tako je bila zelo zgodaj privzgojena cedrina (Citrus medica citrea gibocarpa), ki se uporablja izklju\xc4\x8dno za pridobivanje esence. To je rumena teko\xc4\x8dina z mo\xc4\x8dnim vonjem po citroni, ki je sestavjena predvsem iz limonena, citrala in drugih terpenov. Odli\xc4\x8dno nadome\xc5\xa1\xc4\x8da esenco prave citrone v vsakem pogledu. Nekateri agronomi menijo, da je celo nesmiselno gojiti originalno citrono, saj jo bo menda ta varieteta popolnoma izpodrinila._NEWLINE_Posebno mesto zavzema etrog ali judovska citrona (Citrus medica var. ethrog), ki ga uporabljajo judovski verniki za Praznik Tabernakljev. Prideluje se v Gr\xc4\x8diji, Abisiniji, predvsem pa v Izraelu. Za razliko od vseh ostalih citrusov je albedo (spu\xc5\xbevasti del olupka) u\xc5\xbeiten in so\xc4\x8den. Iz celotnega sade\xc5\xbea se z dodatkom sladkorja pridobiva sirup za brezalkoholne pija\xc4\x8de._NEWLINE_Zanimiva je anomalija v razvoju plodov citrone, znana pod imenom\xc2\xa0\xc2\xbbBudova roka\xc2\xab. Pojavlja se sicer tudi v drugih citrusih, predvsem limonah, a pri citronah je skoraj normalna. Gre za nekak\xc5\xa1no pred\xc4\x8dasno razdelitev na krhlje, kar pomeni, da se plod ne razvije okoli skupine krhljev, temve\xc4\x8d okoli vsakega krhlja posebej. Plod torej ne postane okrogel, pa\xc4\x8d pa zadobi obliko pomaran\xc4\x8de, ko jo postre\xc5\xbeemo gostu: krhlji so razdeljeni samo do polovice, spodaj se \xc5\xa1e dr\xc5\xbeijo skupaj. Orientalci so v tej obliki videli roko samega Bude in po tem ima anomalija ime. Omembe je vredna zato, ker so jo strokovnjaki sku\xc5\xa1ali pri citroni pospe\xc5\xa1evati, saj je pri tem sade\xc5\xbeu samo olupek uporaben in Budova roka sestoji prakti\xc4\x8dno iz samega olupka. A doslej se anomalija ni dala udoma\xc4\x8diti: \xc5\xa1e vedno se pojavlja ve\xc4\x8d ali manj samo spontano.'